CELEX: 32017D2266
Language: hu
Date: 2017-12-06 00:00:00
Title: A Bizottság (EU) 2017/2266 végrehajtási határozata (2017. december 6.) az (EU) 2016/1138 végrehajtási határozatnak a halászattal kapcsolatos információk cseréjére vonatkozó UN/CEFACT szabványok használata kapcsán megállapított egyes határidők tekintetében történő módosításáról (az értesítés a C(2017) 8089. számú dokumentummal történt)

8.12.2017   
            
            
               HU
            
            
               Az Európai Unió Hivatalos Lapja
            
            
               L 324/55
            
         A BIZOTTSÁG (EU) 2017/2266 VÉGREHAJTÁSI HATÁROZATA
   (2017. december 6.)
   az (EU) 2016/1138 végrehajtási határozatnak a halászattal kapcsolatos információk cseréjére vonatkozó UN/CEFACT szabványok használata kapcsán megállapított egyes határidők tekintetében történő módosításáról
   
      
         (az értesítés a C(2017) 8089. számú dokumentummal történt)
      
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről szóló, 2009. november 20-i 1224/2009/EK tanácsi rendeletre (1) és különösen annak 111. és 116. cikkére,
   tekintettel a közös halászati politika szabályainak betartását biztosító közösségi ellenőrző rendszer létrehozásáról szóló 1224/2009/EK tanácsi rendelet végrehajtására vonatkozó részletes szabályok megállapításáról szóló, 2011. április 8-i 404/2011/EU bizottsági végrehajtási rendeletre (2) és különösen annak 146j. cikkére,
   mivel:
   
               (1)
            
            
               A 404/2011/EU végrehajtási rendelet 146 g. és 146h. cikkével összhangban a tagállami rendszereknek képesnek kell lenniük a halászati tevékenységekre vonatkozó adatok és az értékesítési adatok cseréjére az Egyesült Nemzetek Szervezete által létrehozott, a kereskedelem elősegítésével és elektronikus üzletvitellel foglalkozó központ (UN/CEFACT) szabványának használatával.
            
         
               (2)
            
            
               Az (EU) 2016/1138 bizottsági végrehajtási határozat (3) határidőket ír elő a halászattal kapcsolatos információk cseréjére vonatkozó UN/CEFACT szabványok használata kapcsán.
            
         
               (3)
            
            
               Az üzletmenet folytonosságának biztosítása érdekében meg kell állapítani egy átmeneti időszakot, amelynek során a 2017. november 1-je előtt alkalmazott formátum és a UN/CEFACT szabványos formátum is használható mind az Unión belüli, mind a tagállamok és harmadik országok közötti adatcseréhez.
            
         
               (4)
            
            
               Módosítani kell az értékesítési bizonylatok és átvételi nyilatkozatok iránti megkeresésekre adandó válaszok jellemzőit, hogy ez az eljárás összhangba kerüljön más adatigénylések jellemzőivel.
            
         
               (5)
            
            
               Ezért helyénvaló meghosszabbítani egyes, a UN/CEFACT szabványok használata kapcsán az (EU) 2016/1138 végrehajtási határozatban előírt határidőket.
            
         
               (6)
            
            
               A halászati ellenőrzési szakértői csoport elektronikus adatrögzítési és jelentéstételi rendszerrel (ERS) és adatkezeléssel foglalkozó munkacsoportjának ülésein a tagállamok megállapodtak abban, hogy az említett jellemzők módosítása és bizonyos határidők meghosszabbítása érdekében szükséges meghatározni egy átmeneti időszakot.
            
         
               (7)
            
            
               mivel az átmeneti időszak 2017. november 1-jén már megkezdődött, indokolt előírni, hogy e határozat az említett naptól, visszamenőlegesen legyen alkalmazandó.
            
         
               (8)
            
            
               Az (EU) 2016/1138 végrehajtási határozatot ezért ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   Az (EU) 2016/1138 végrehajtási határozat módosításai
   Az (EU) 2016/1138 végrehajtási határozat a következőképpen módosul:
   
               1.
            
            
               A 2. cikk a következő (3) és (4) bekezdéssel egészül ki:
               „(3)   Egy legkésőbb 2018. május 1-jéig tartó átmeneti időszakban a halászati tevékenységre vonatkozó adatok két tagállam közötti valamennyi cseréje továbbra is 2017. november 1-je előtt érvényben lévő formátumban történik, kivéve akkor, ha a halászati tevékenységre vonatkozó adatok cseréjét mind a küldő, mind a fogadó tagállam képes az új UN/CEFACT szabványos formátumban lebonyolítani.
               (4)   A halászati tevékenységekre vonatkozó adatok valamely fenntartható halászati partnerségi megállapodás keretében történő cseréje az érintett harmadik országgal született megegyezés szerinti időpontig továbbra is a 2017. november 1-je előtt érvényben lévő formátumban történik.”
            
         
               2.
            
            
               A 3. cikk a következőképpen módosul:
               
                           a)
                        
                        
                           az (1) bekezdés a következő albekezdéssel egészül ki:
                           „Egy legkésőbb 2018. május 1-jéig tartó átmeneti időszakban az értékesítési bizonylatok és átvételi nyilatkozatok két tagállam közötti valamennyi cseréje továbbra is 2017. november 1-je előtt érvényben lévő formátumban történik, kivéve akkor, ha az értékesítési bizonylatok és átvételi nyilatkozatok cseréjét mind a küldő, mind a fogadó tagállam képes az új UN/CEFACT szabványos formátumban lebonyolítani.”;
                        
                     
                           b)
                        
                        
                           a (2) bekezdés helyébe a következő szöveg lép:
                           „(2)   A tagállamok rendszereinek 2018. november 1-jétől képeseknek kell lenniük arra, hogy az említett naptól kezdve bonyolított ügyletek tekintetében a 404/2011/EU végrehajtási rendelet 146h. cikkének (3) bekezdésében említett értékesítési bizonylatokkal és átvételi nyilatkozatokkal kapcsolatos üzeneteket UN/CEFACT P1000-5 formátumban küldjék és az ilyen megkeresésekre ebben a formátumban válaszoljanak.”
                        
                     
         2. cikk
   Alkalmazás
   Ezt a határozatot 2017. november 1-jétől kell alkalmazni.
   3. cikk
   Címzettek
   Ennek a határozatnak a tagállamok a címzettjei.
   
      Kelt Brüsszelben, 2017. december 6-án.
      
         
            a Bizottság részéről
         
         Karmenu VELLA
         
            a Bizottság tagja
         
      
   
   
      (1)  HL L 343., 2009.12.22., 1. o.
   
   
      (2)  HL L 112., 2011.4.30., 1. o.
   
   
      (3)  A Bizottság (EU) 2016/1138 végrehajtási határozata (2016. július 11.) a halászattal kapcsolatos információkra vonatkozó UN/CEFACT szabványon alapuló formátumok módosításáról (HL L 188., 2016.7.13., 26. o.).